บริษัท ไทยสมายล์แอร์เวย์ จำกัด ประกาศยกเลิกเที่ยวบินเส้นทางฮ่องกงชั่วคราว ตั้งแต่วันที่ 13 -28 มีนาคม 2563
บริษัท ไทยสมายล์แอร์เวย์ จำกัด ประกาศยกเลิกเที่ยวบินเส้นทางฮ่องกงชั่วคราว ตั้งแต่วันที่ 13 -28 มีนาคม 2563 นางชาริตา ลีลายุทธ ประธานเจ้าหน้าที่บริหาร บริษัท ไทยสมายล์แอร์เวย์ จำกัด เปิดเผยว่า เนื่องจากสถานการณ์แพร่ระบาดโรคไวรัสโควิด-19 ยังคงมีความรุนแรงอย่างต่อเนื่อง อีกทั้งสำนักงานการบินพลเรือนแห่งประเทศไทย หรือ กพท. ได้ออกประกาศให้ทุกสายการบินของไทยปฏิบัติเกี่ยวกับการรับผู้โดยสารจากท้องที่นอกราชอาณาจักรที่เป็นเขตโรคติดต่ออันตราย กรณีโรคโควิด-19 ตามประกาศของกระทรวงสาธารณสุข ส่งผลกระทบต่อการตัดสินใจเดินทางของผู้โดยสารทั้งขาเข้าและออก เพื่อความปลอดภัยสูงสุดแก่ผู้โดยสารตลอดจนพนักงานที่เกี่ยวข้อง สายการบินไทยสมายล์ ตั้งแต่วันที่ 13 - 28 มีนาคม 2563 จึงมีความจำเป็นต้องยกเลิกเที่ยวบินทั้งขาเข้าและออกจากเขตบริหารพิเศษฮ่องกงเป็นการชั่วคราวประกอบด้วยเส้นทางภูเก็ต-ฮ่องกง เที่ยวบินที่ WE608/WE609 เที่ยวบินร่วม TG2608/2609เส้นทาง กรุงเทพฯ-ฮ่องกง เที่ยวบินที่ WE630/631 เที่ยวบินร่วม TG2630/2631 มีผลตั้งแต่วันที่ 16-28 มีนาคม 2563 หรือจนกว่าจะมีการประกาศจากสายการบินไทยสมายล์อีกครั้งสำหรับผู้โดยสารที่ได้รับผลกระทบจากการยกเลิกเที่ยวบินในวันดังกล่าว สายการบินไทยสมายล์ได้อำนวยความสะดวกโดยการคืนเงินเต็มจำนวน โดยไม่เสียค่าใช้จ่ายเพิ่มเติม หากผู้โดยสารยังคงมีความประสงค์ที่จะเดินทางในช่วงเวลาดังกล่าว สายการบินฯ จะดำเนินการโอนย้ายท่านไปในเที่ยวบินของสายการบินไทย ผู้โดยสารที่มีความประสงค์เปลี่ยนแปลงการเดินทาง และ/หรือ เปลี่ยนแปลงเส้นทางบินสามารถทำได้ภายในอายุบัตรโดยสารหรือขยายเวลาการเดินทางได้ถึง 15 ธันวาคม 2563 ซึ่งจะได้รับการยกเว้นค่าธรรมเนียม โดยต้องแจ้งการเปลี่ยนแปลงก่อนวันเดินทางตามที่ระบุบนบัตรโดยสาร ทั้งนี้ เป็นไปตามเงื่อนไขที่บริษัทฯ กำหนด